Video Șofer de ridesharing, scuipat și înjurat în trafic. Un taximetrist l-a şicanat şi urmărit pe străzile din Baia Mare, sub privirile îngrozite ale clientului
Scene şocante în Baia Mare. Victimă a picat un şofer de ridesharing, care transporta un client. Bărbatul a fost şicanat, urmărit şi ameninţat în trafic.
Acesta a semnalizat pentru a schimba direcţia de mers, moment în care un şofer de taxi ar fi accelerat brusc, pentru a nu-l lăsa să treacă. Mai apoi, l-ar fi urmărit în trafic şi şicanat, ca într-un final să îi taie calea. Taximetristul a încercat să îl scoată pe celălalt şofer din maşină cu forţa.
Taximetrist, filmat cum scuipă pe geamul mașinii unui şofer de ridesharing, după o șicanare în trafic
În imaginile filmate chiar de victimă, se observă cum bărbatul agresiv scuipă pe geamul maşinii, după ce nu a reuşit să îşi ducă planul la final, pentru că uşile erau blocate.
Poliţiştii l-au amendat pe taximetristul în vârstă de 46 de ani cu 500 de lei.